SET รูดหนัก26 จุด รับแรงขายกลุ่มแบงก์ หลังลดดอกเบี้ยหนุนSME ลดความเหลื่อมล้ำธุรกิจ
SET รูดหนัก26 จุด รับแรงขายกลุ่มแบงก์ กังวลธนาคารลดดอกเบี้ยหนุนSME ลดความเหลื่อมล้ำธุรกิจ โดยดัชนีอยู่ที่ 1,739.27 จุด ลดลง 25.97 จุด หรือ 1.47% มูลค่าซื้อขายที่ 4.72 หมื่นล้านบาท
4 เม.ย. 2561

ผู้สื่อข่าวรายงานว่า ดัชนีตลาดหุ้นไทย เมื่อเวลา 14.34 น. ดัชนี SET อยู่ที่ 1,739.27 จุด ลดลง 25.97 จุด หรือ 1.47% มูลค่าซื้อขายที่ 4.72 หมื่นล้านบาท

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยเช้านี้ปรับตัวลง เนื่องจากยังมีปัจจัยลบเข้ามากดดัน โดยเช้านี้มีความกังวลเกี่ยวกับกลุ่มแบงก์หลังจากที่มีกระแสข่าวออกมาว่า รมว.คลังได้แสดงความเห็นเรื่องส่วนต่างอัตราดอกเบี้ยที่แบงก์ปล่อยกู้ให้กับลูกค้ารายใหญ่และรายเล็กมีความแตกต่างกันมาก ทำให้ธุรกิจขนาดเล็กแข่งขันได้ลำบาก
โดยนักลงทุนกังวลว่าจะกดดันให้กับธนาคารต้องลดส่วนต่างหรือไม่ ส่งผลให้ราคาหุ้นแบงก์ขนาดใหญ่เช้านี้ปรับตัวลงค่อนข้างแรง นอกจากนี้ยังมีการส่งสัญญาณการตรึงอัตราดอกเบี้ยในปีนี้ ซึ่งก็เป็นเรื่องดีอยู่แล้ว
อย่างไรก็ดี มองหุ้นในกลุ่มแบงก์ที่โซนนี้น่าสนใจแล้ว ในแง่ของ Valuation ที่เทรด P/E 11 เท่า ซึ่งคาดว่าปีนี้ผลประกอบการของกลุ่มแบงก์น่าจะฟื้นตัวได้ ถ้าการตั้งสำรองฯไม่มาก
ด้านตลาดหุ้นในภูมิภาคเอเชียเช้านี้ส่วนใหญ่จะติดลบเล็กน้อย จากความกังวลสงครามการค้าระหว่างสหรัฐฯ-จีน แต่เชื่อว่าเรื่องนี้จะกระทบไทยน้อยมาก
สำหรับแนวโน้มการลงทุนในช่วงบ่ายนี้ นายกิจพณ กล่าวว่า ตลาดฯคงจะยังติดลบอยู่ โดยมอง Downside ที่ 1,720-1,700 จุด หากหลุดแนว 1,750 จุด พร้อมให้แนวรับ 1,748 จุด ส่วนแนวต้าน 1,765 จุด
 
สำหรับหุ้น 10 อันดับแรกที่กดดัชนีมีดังนี้
